钦定古今图书集成/明伦汇编/人事典/第071卷 > 西畴常言 > 《咏贫士七首》
## 钦定古今图书集成/明伦汇编/人事典/第071卷 > 西畴常言 > 《咏贫士七首》

“万族各有托，孤云独无依。暧暧空中灭，何时见馀晖。
朝霞开宿雾，众鸟相与飞。迟迟出林翮，未夕复来归。”
量力守故辙，岂不寒与饥。知音苟不存，已矣何所悲。

又

凄厉岁云暮，拥褐曝前轩。南圃无遗秀，枯条盈北园。
倾壶绝馀沥，窥灶不见烟。诗《书》塞座外，日昃不遑研。
闲居非陈厄，窃有愠见言。何以慰吾怀，赖古多此贤。

又

荣叟老带索，欣然方弹琴。原生纳决履，清歌畅高音。
重华去我久，贫士世相寻。弊襟不掩肘，藜羹常乏斟。
岂忘袭轻裘，苟得非所钦。赐也徒能辨，乃不见吾心。

又

《安贫守贱者》，自古有黔娄。好爵吾不荣，厚馈吾不酬。
一旦寿命尽，野服仍不周。岂不知其极，非道固无忧。
从来将千载，未复见斯俦。朝与仁义生，夕死复何求。

又

袁安困积雪，邈然不可干。阮公见钱入，即日弃其官。
刍槁有常温，采莒足朝餐。岂不实辛苦，所惧非饥寒。
贫富常交战，道胜无戚颜。至德冠邦闾，清节映西关。

又

《仲蔚爱穷居》，绕宅生蒿蓬。翳然绝交游，赋诗颇能工。
举世无知者，止有一刘龚。此士胡“独然，实由罕所同。
介焉安其业，所乐非穷通。人事固已拙，聊得长相从。”

又

昔在黄子廉，弹冠佐名州。一朝辞吏归，清贫略难俦。
年饥感仁妻，泣涕向我流。丈夫虽有志，固为儿女忧。
惠孙一晤叹，腆赠竟莫酬。谁云固穷难，邈哉此前修。